## La Generalitat completa la instal·lació de xarxes wifi en tots els centres educatius de la Comunitat Valenciana

*** La DGTIC conclou el projecte WIFIES per a l’extensió d’estes xarxes a tots els centres gestionats amb fons de la Generalitat
* La connexió sense fil facilita la col·laboració i l’ensenyança interactiva i ajuda a modernitzar la gestió en els centres docents**

La Conselleria d’Hisenda i Economia ha conclòs el projecte WIFIES per a la dotació de connexió sense fil a Internet en tots els centres educatius de la Comunitat Valenciana gestionats amb fons públics.

El projecte, que disposa d’una inversió de 19.915.116,7 euros i ha sigut cofinançat amb fons europeus del Mecanisme de Recuperació i Resiliència (MRR), ha sigut executat per la Direcció General de les TIC (DGTIC) mitjançant la renovació de les infraestructures de comunicacions dels centres docents, la qual cosa ha permés la definitiva generalització de la connectivitat wifi en la Comunitat.

La DGTIC ha abordat la cobertura dels centres amb ensenyances obligatòries que van quedar exclosos del projecte Escoles Connectades. En este context, i gràcies al conveni subscrit amb l’Administració general de l’Estat a través de Red.es, la DGTIC ja havia dotat prèviament d’accés a Internet de banda ampla ultraràpida i xarxes wifi d’alta capacitat 968 centres i 1.125 seus educatives.

La Generalitat ha complementat la iniciativa ampliant la cobertura als centres restants, així com a altres seus educatives en les quals s’impartixen un altre tipus d’ensenyances. A més, ha augmentat la velocitat de connexió a Internet a 1 gigabit, la qual cosa ajudarà a la millora i modernització del sistema de gestió educativa, tant acadèmica com administrativa.

Les accions dutes a terme han anat destinades a millorar la connectivitat en 616 seus, corresponents a 612 centres: 364 centres d’educació secundària (instituts i seccions), 83 centres afectats per grans reformes (centres d’educació infantil i primària, col·legis rurals agrupats i centres d’educació especial), 150 centres d’ensenyances no obligatòries (centres de formació de persones adultes, escoles infantils, escoles oficials d’idiomes, centres integrats de formació professional, conservatoris de música, centres d’ensenyances artístiques i d’educació a distància) i 15 centres especialitzats.

Les xarxes wifi resulten fonamentals per al desenrotllament de les competències digitals dels nostres estudiants. A més, el seu ús implica la millora en l’accés a informació en un entorn segur per a tota la comunitat educativa i administrativa, així com la creació de noves oportunitats per a la col·laboració i l’ensenyança interactiva, que tant requerixen els últims models educatius.

Fecha: 21/04/2025